Document ID: 32013R1018

NARIADENIE KOMISIE (EÚ) č. 1018/2013
z 23. októbra 2013,
ktorým sa mení nariadenie (EÚ) č. 432/2012 o vytvorení zoznamu povolených zdravotných tvrdení o potravinách, iných, ako sú tvrdenia, ktoré odkazujú na zníženie rizika ochorenia a na vývoj a zdravie detí
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1924/2006 z 20. decembra 2006 o výživových a zdravotných tvrdeniach o potravinách (1), a najmä na jeho článok 13 ods. 3,
keďže:
(1)
Komisia podľa článku 13 ods. 3 nariadenia (ES) č. 1924/2006 prijala 16. mája 2012 nariadenie (EÚ) č. 432/2012, ktorým sa vytvára zoznam povolených zdravotných tvrdení o potravinách, iných, ako sú tvrdenia, ktoré odkazujú na zníženie rizika ochorenia a na vývoj a zdravie detí (2).
(2)
V čase prijatia zoznamu povolených zdravotných tvrdení však existovalo niekoľko zdravotných tvrdení, ktorých hodnotenie Európskym úradom pre bezpečnosť potravín (ďalej len „úrad“) alebo posúdenie Komisiou nebolo dokončené (3).
(3)
Spomedzi týchto tvrdení úrad priaznivo posúdil zdravotné tvrdenie týkajúce sa účinku sacharidov na udržiavanie funkcie mozgu a ako vhodné podmienky používania tohto tvrdenia navrhol: „Denný príjem 130 g glykemických sacharidov sa odhaduje za dostatočný na pokrytie potreby mozgu“ (4).
(4)
V článku 13 ods. 3 nariadenia (ES) č. 1924/2006 sa stanovuje, že povolené zdravotné tvrdenia musia zahŕňať všetky nevyhnutné podmienky na ich používanie (vrátane obmedzení). Zoznam povolených tvrdení by preto mal zahŕňať znenie tvrdení a špecifické podmienky používania daných tvrdení a podľa potreby aj podmienky alebo obmedzenia používania a/alebo doplňujúce informácie alebo varovanie, ktoré sú v súlade s pravidlami stanovenými v nariadení (ES) č. 1924/2006 a zodpovedajú stanoviskám úradu.
(5)
Viaceré členské štáty však vyjadrili obavy, že také povolenie s uvedenými podmienkami používania by podporilo a podnietilo konzumáciu potravín obsahujúcich iné cukry ako tie, ktoré sa v potravinách vyskytujú prirodzene. Navyše by sa tým spotrebiteľom vyslal rozporný a mätúci odkaz, najmä vzhľadom na to, že vnútroštátne poradenstvo v oblasti výživy uvádza, že je potrebné znížiť konzumáciu cukrov. V súvislosti s týmto osobitným zdravotným tvrdením sa usudzuje, že rozporné ciele možno riešiť tým, že sa tvrdenie povolí len za určitých špecifických podmienok používania, ktoré obmedzia jeho používanie na potraviny, ktoré majú buď nízky obsah cukrov alebo na potraviny bez prídavku cukru, avšak s prípadným prirodzeným výskytom cukru.
(6)
Toto nariadenie by sa malo začať uplatňovať šesť mesiacov po nadobudnutí jeho účinnosti, aby sa prevádzkovatelia potravinárskych podnikov mohli prispôsobiť jeho požiadavkám.
(7)
V súlade s článkom 20 ods. 1 nariadenia (ES) č. 1924/2006 by sa mal Register výživových a zdravotných tvrdení obsahujúci všetky povolené zdravotné tvrdenia aktualizovať na základe tohto nariadenia.
(8)
Pripomienky a stanoviská, ktoré boli doručené Komisii od verejnosti a zainteresovaných strán, boli pri stanovení opatrení v tomto nariadení primerane zohľadnené.
(9)
Nariadenie (EÚ) č. 432/2012 by sa preto malo zodpovedajúcim spôsobom zmeniť.
(10)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
PRIJALA TOTO NARIADENIE:
Článok 1
Príloha k nariadeniu (EÚ) č. 432/2012 sa mení v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 13. mája 2014.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 23. októbra 2013

Labels: 0
3
17